ไฟแนนซ์ทูเดย์
แม้ว่า ศุภรัตน์ ควัฒน์กุล อดีตปลัดคลัง
12 ม.ค. 2555

แม้ว่า ศุภรัตน์ ควัฒน์กุล อดีตปลัดคลัง 
โดย..นายเซเว่น
ได้รับการล้างมลทินพ้นพิษจากการถูกให้ออกจากราชการ ทำให้สามารถรับราชการต่อได้เพราะมีอายุราชการเกือบ 1 ปี แต่อดีตปลัดคลังก็แสดงสปิริต ยื่นหนังสือลาออกจากการเป็นข้าราชการ เพื่อไม่ให้เกิดปัญหาภายในกระทรวง ต้องยุ่งยากมาหาตำแหน่งให้ลง
สำหรับ ศุภรัตน์ ถือเป็นคนเก่งครบเครื่อง เคยถูกทาบทามให้นั่งในตำแหน่งผู้ว่าการแบงก์ชาติ ปัจจุบันนั่งเป็นรองประธานบริหาร ฝ่ายการเงินและการลงทุนของเครือเจริญโภคภัณฑ์ และในอนาคตยังถูกมองว่า อาจจะเป็นคนหนึ่งที่ถูกทาบทามให้มานั่งเป็น รมว.คลัง บริหารเศรษฐกิจของประเทศ
ข้าราชการคลังจำนวนไม่น้อยเห็นใจ ธีระชัย ภูวนาถนรานุบาล รมว.คลัง ที่จะถูกปรับออกจากตำแหน่ง เพราะที่ผ่านมาการเมืองเป็นผู้ชี้นำการบริหารเศรษฐกิจทั้งหมด ทำให้ รมว.คลัง ไม่มีบทบาท เช่น การลดภาษีน้ำมันดีเซล ก็ดูเหมือนเป็น รมว.พลังงาน เป็นคนตัดสินใจแทน รมว.คลัง หรือกรณีล่าสุด การออก พ.ร.ก. โอนหนี้กองทุนฟื้นฟู ที่เป็นเรื่องของคลังแท้ๆ แต่ รมว.คลัง แทบจะไม่มีส่วนเกี่ยวข้องเข้าไปทำหรือตัดสินใจเลย
การทำงานของธนาคารแห่งประเทศไทยในปีนี้ น่าจับตาเป็นพิเศษ หลังจากถูกการเมืองโหมโรงเข้าแทรกเป็นการใหญ่ ทั้ง การให้ปล่อยกู้ซอฟต์โลน 3 แสนล้านบาท ให้รับโอนหนี้จากกองทุนฟื้นฟูทั้งต้นทั้งดอกใช้รวมแล้วเฉียด 1.2 ล้านล้านบาท แบงก์ชาติคงต้องปรับวิธีการทำงานกันยกใหญ่ กลายเป็นทุกวันต้องคิดหารายได้มาใช้หนี้ แทนที่จะไปดูแลเศรษฐกิจในภาพรวม เหมือนที่เคยเป็นมา 
ว่ากันว่า การเดินเกมรุก ธปท. ของรัฐบาลอย่างต่อเนื่องต้องการได้ของแถม หวังเป็นแรงกดดันให้ ประสาร ไตรรัตน์วรกุล ผู้ว่าการ ธปท. ถอดใจลาออกจากตำแหน่ง จะได้ส่งคนของตัวเองเข้าไปนั่ง 
ยังไงก็ให้กำลังใจ ดร.ประสาร เพราะท่านสะอาดและสมาร์ตจริง ไม่มีค่ายไม่มีสังกัด ขอให้ประเทศไทยได้มีคนที่ยังยกมือไหว้อย่างสนิทใจบ้างเถอะ 
การแก้ไขหนี้ของกองทุนฟื้นฟูฯ นั้น คนส่วนใหญ่ไม่ติดใจในหลักการ แต่ติดใจในการปฏิบัติ ที่เน้นเร็วและไม่เปิดโอกาสให้มีการตรวจสอบอย่างสะดวก ว่าที่ทำน่ะดีจริงหรือเปล่า มีการสอดไส้อะไรในร่างกฎหมายหรือไม่
ขอประทานโทษเถอะ ประชุมกู้เงินมากกว่า 5 แสนล้านบาท ใช้เวลาแค่ไม่ถึง 10 นาทีนี่มันน่าสงสัยว่า คณะรัฐมนตรีที่จะต้องรับผิดชอบร่วมกันทั้งหมด ไม่รู้สึกรู้สาอะไรบ้างหรือว่ามันแปลก m